*Ivan Šaško*

*pomoćni biskup zagrebački*

**Sprovod**

**vlč. gosp. Miriana Šuvaka (1942.-2021.)**

*Zagrebačko groblje 'Mirogoj'*

*Ponedjeljak, 11. listopada 2021., u 11.40 sati*

Draga subraćo svećenici, redovnici i redovnice,

dragi župljani župe Svete Obitelji,

prijatelji, bliski suradnici i poznanici svećenika Miriana,

braćo i sestre u Kristu,

u kojemu smo iz tame prešli u Svjetlo, iz smrti u Život!

Došli smo molitvom i zajedništvom proslaviti dar vječnoga života koji nam je Bog darovao u uskrsnuću svoga Sina, u zahvalnosti za život koji smo s našim preminulim subratom dijelili u prolaznosti, sigurni u nadi da to zajedništvo nije prestalo nego je preobraženo u prjelasku s ovoga svijeta u puninu radosti i ljubavi nebeskoga Oca.

Svaki ljudski život očituje određene posebnosti, a sprovodni su obredi sažetak, ali i dar jasnijih uvida, boljega vrjednovanja; rastanak i novi oblik sastanka u Bogu i u širini smisla. Dragocjena prisutnost bližnjih u redovitosti svagdana postane nam sama po sebi razumljiva. No, znamo da nije takva.

Smrt i sprovod dragih ljudi zahvaćaju spomen, čiste dušu, razlučuju dobro od zla i daju novu snagu. Štoviše, otkrivaju zajedništvo.

Zato, osim nas nazočnih ovdje oko lijesa, velečasnoga Miriana ispraćaju i ljudi povezani s nama molitvom i osjećajima, ponajprije naš nadbiskup, kardinal Josip, subraća svećenici od prvih dana svećeničke službe i suradnje posebice u Dekanatu do posljednjega zajedništva sa svećenicima u Svećeničkome domu. Povezane su i sestre redovnice, školske sestre franjevke, s kojima je surađivao. Zatim njegovi đaci: oni koje je poučavao u Delnicama i Karlovcu, ali osobito mi koji smo bili u Gimnaziji na Šalati u zadnjemu desetljeću komunizma, do hrvatske samostalnosti radosne 1990. i bolne ratne 1991. godine. Tomu se pridružuje i velik broj vjeroučenika kojima je predavao vjeronauk u Prirodoslovnoj školi Vladimira Preloga u Zagrebu.

Ipak, najviše je zahvaćeno župljana zagrebačke župe Svete Obitelji, s kojom je povezan četrdeset godina, od prezbiterskoga ređenja 1980., u skladu s njegovim imenom, povezanim s Blaženom Djevicom Marijom, na svetkovinu Bezgrješne u crkvi Gospe Lurdske. Bio je duhovni pomoćnik i župnik *in solidum*. Koliko razgovora, ispovijedi, susreta s bolesnicima, potpore ljudima koji su tražili blizinu i duhovno vodstvo.

U ovome su ispraćaju i oni s kojima je bio u pokretu 'Kursiljo', u molitvenim zajednicama, a posebno pak hodočasnici koji su dijelili s njime i pobožnost i duhovnost na putovanjima od svetišta u Europi, do Svete zemlje te Srednje i Južne Amerike i Afrike. Svojom je nenametljivošću osobito bio uz mlade. Hvala mu na svemu što je učinio kao Kristov učenik i nositelj Radosne vijesti i službenik spasenja.

**Homiletski nagovor**

Liturgijska čitanja:

*1Iv* 1, 5-9; *Ps* 27, 1-4.5.7-*9*; *Mt* 5, 13-16

Braćo i sestre u Kristu-Svjetlu!

**1.** Primijetili ste da su izabrana čitanja i psalam koji naglašavaju svjetlo. Tomu se pridružila pjesma na početku koju su, bez prethodnoga dogovora, izabrali mladi, što se lijepo povezalo s Božjom riječju.

Činilo mi se primjerenim da upravo u ovome oblačnom listopadskom ozračju odjekne takav navještaj. Život velečasnoga Miriana usporediv je s unošenjem zrnaca, blagih valova svjetla, koje se kasnije očituje u svojoj raskoši.

Mislim da neću pogriješiti tvrdnjom da nije volio isticati sebe. Štoviše, on sam često je bio neprimjetan, ali je ostavljao tragove svjetla koje nije moguće previdjeti.

**2.** Tek kao biskup iz njegova sam životopisa saznao da mu je naša generacija đaka sjemeništaraca na Šalati bila prva kojoj je predavao kemiju. U odmaku vremena pogled postaje širi te uviđamo što su sve bile i njegove poteškoće.

Poučavao nas je kemiji, predmetu s kojim smo se kasnije susretali tek rubno, ali svaki predmet, svaka nastavna jedinica u sebi ima ljepotu duhovnosti. Tako i kemija, koja voli raščlambe i povezivanja, u sebi otkriva mudrost življenja koja povezuje, koja upozorava što dovodi do obogaćivanja, a što do razgrađivanja.

**3.** I danas se često kaže da je između ljudi za nešto 'potrebna kemija': za ljubav, za suradnju, za zajedništvo… Potrebna je povezanost koja seže dalje od vidljivoga.

Tako sam se ovom prigodom sjetio, nadam se i vama, lijepoga poticaja usporedbe ugljena i dijamanta.

Ugljen i dijamant imaju jednaku kemijsku strukturu, ali postoji velika razlika: ugljen upija, guta svjetlo koje do njega dopire. I mi smo takvi, osobito kada pristajemo uz zlo – gutači svjetla – svojim sebičnostima, ohološću, nasiljem; tamni poput ugljena.

Tomu nasuprot, dijamant, jednako građen iznutra kao i ugljen, odražava svjetlo, zrači, usmjerava dajući ljepotu, dijeli svjetlo drugima. Živa zajednica, oživljena Duhom, odražava svjetlo koje prima.

Ali u tome svjetlu postoji i drama, vazmena drama: trebamo umrijeti sebičnosti, da bismo odražavali ljubav i dobro za koje smo stvoreni!

**4.** Svaki je čovjek stvoren na Božju sliku. Ona je jednaka u svima nama, ali o našoj slobodi, o našoj povezanosti s Gospodinom ovisi što ćemo odražavati. Velečasni Mirian je povezao kemijske spojeve i svoju vjeru, susrete s ljudima i njihove potrebe za vraćanjem Božjega svjetla i k Božjemu svjetlu.

To je s početka moga susreta sa životom vlč. Miriana.

S njegova završetka pamtim razgovore o njegovu odlasku u Svećenički dom, kada je pokazao nezaboravnu zahvalnost za brižnost i prihvaćanje. Naime, pamtim ga kao uljudnog i blagog; posjedovao je finoću i poniznost od koje svi možemo učiti. I nadasve – zahvalan.

Na tu njegovu odliku, nadograđujemo i mi svoju zahvalnost i ponizno molimo Gospodina da nas izbrusi u blago kamenje koje odražava svjetlo Duha.

Amen.